અમદાવાદ: મ્યુનિ. સંચાલિત એલજી હોસ્પિટલના અંધાપાકાંડે શહેરભરમાં સનસનાટી મચાવી દીધી છે. નગરી હોસ્પિટલના અંધાપાકાંડની હજુ શાહી સુકાઈ ન હતી ત્યાં એલજી હોસ્પિટલમાં સત્તાવાળાઓની ગુનાહિત બેદરકારી પ્રકાશમાં આવી છે. અંધાપાકાંડ સંદર્ભમાં આજે તપાસ કમિટી કમિશનર ડી. થારાને વચગાળાનો રિપોર્ટ સોંપશે. આ રિપોર્ટના આધારે કમસેકમ નર્સોની ભૂમિકા અંગે દૂધનું દૂધ અને પાણીનું પાણી થઈ જશે. કમિશનર ડી. થારાના આદેશથી ત્રણ સભ્યની નિમાયેલી તપાસ કમિટી આજે ફરીથી એલ.જી. હોસ્પિટલની મુલાકાત લેશે. ડો. શશાંક પટેલ (સિવિલ), ડો. ભરત ઘોડાદરા (જીસીએસ હોસ્પિટલ) અને ડો. મરિયમ મનસૂરી (સિવિલ) એમ ત્રણ સભ્યોની તપાસ કમિટીના રિપોર્ટ પર સૌની મીટ મંડાઈ છે.